Ħdax-il koppja bdew is-sena bit-tajjeb wara li ħadu l-aħbar li temmew b'suċċess process tal-IVF f'Mater Dei. Dawn ir-riżultati ħarġu fl-aħħar jiem u għalhekk żgur li dawn iż-żminijiet ta' festi se jibqgħu memorabbli għal dawn il-koppji li ħafna minnhom ikunu ilhom snin jistennew u jittamaw li jkollhom l-ulied. Il-Ministru għas-Saħħa, Chris Fearne, ikkummenta b'mod pożittiv dwar din l-aħbar u fisser kif dan hu mod ieħor kif miżura ta' dan il-Gvern qed tagħmel differenza f'ħajjet in-nies. Dan għax minkejja l-liġijiet li għaddew fl-aħħar leġiżlatura, kien fl-aħħar ftit snin li l-IVF f'Mater Dei bdiet tkun realtà. "Bħall-koppji kollha li jgħaddu mill-proċess tal-IVF, dawn ikunu għaddew minn snin ta' problemi biex ikollhom tarbija. Snin ta' qtigħ il-qalb fejn mhux darba u tnejn ikunu se jċedu. Issa dawn il-koppji kollha ngħataw ċans ġdid f'ħajjithom billi kellhom il-possibbiltà li jagħmlu l-IVF bla ħlas fl-Isptar Mater Dei," żied Fearne. Wara dan ir-riżultat tal-aħħar ċiklu ta' IVF ta' din is-sena, fil-preżent hawn 48 omm li qed tistenna tarbija minn ċikli differenti ta' IVF li saru fl-Assisted Reproductive Technology Clinic f'Mater Dei. Mill-bidu ta' Jannar tal-2015, minn meta l-IVF bdiet issir bla ħlas f'Mater Dei sal-lum, 42 tarbija twieldu b'din it-teknoloġija li fissret li 35 koppja ffurmaw familji ġodda, minħabba n-numru ta' tewmin li kien hemm.